The Lord of the Rings: The Rings of Power
The Lord of the Rings: The Rings of Power (tarjimasi „Uzuklar hukmdori: Qudrat uzuklari“) J. R. R. Tolkienning Oʻrtayer haqidagi asarlari asosida tasvirga olingan fentezi janridagi teleserialdir. Serial voqealari Tolkien afsonalar olamining Ikkinchi Davrida boʻlib oʻtadi va ushbu davrning eng muhim voqealari: Qudrat uzuklarining quyilishi, Sauronning tarixi, Numenor hikoyasi, elflar va odamlarning soʻnggi ittifoqini oʻz ichiga oladi. Amazon Prime Video striming xizmati uchun moʻljallangan serial Amazon Studios va Tolkien Estate, The Tolkien Trust, Harper Collins, New Line Cinema hamkorligida ishlab chiqildi. 2017-yilda Amazon kompaniyasi Tolkienning Oʻrtayer haqidagi asarlarini sahnalashtirish huquqini qoʻlga kiritdi va shu vaqtning oʻzidanoq serialni ishlab chiqish uchun dastlabki ishlar boshlandi. Birinchi mavsumni tasvirga olish ishlari 2019-yilda Yangi Zelandiyada boshlandi. Ikkinchi va keyingi mavsumlar Buyuk Britaniyada tasvirga olinadi. Birinchi mavsum sakkiz qismdan iborat boʻladi. Premyera 2022-yil 2-sentabrda boʻlib oʻtadi, har bir qism haftada bir marta Amazon Prime Videoda efirga uzatiladi.